**Ministru kabineta noteikumu projekta**

**“Par prasībām kases ieņēmumu un kases izdevumu attaisnojuma dokumentiem un kases grāmatas kārtošanai” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekta “Par prasībām kases ieņēmumu un kases izdevumu attaisnojuma dokumentiem un kases grāmatas kārtošanai” mērķis ir izpildīt Valsts nodokļu politikas pamatnostādnēs 2018.-2021.gadam doto uzdevumu, pārskatot un pilnveidojot pašreizējo normatīvo regulējumu attiecībā uz grāmatvedības kārtošanu, un to saskaņojot ar Grāmatvedības likumā paredzēto pilnvarojumu.  Noteikumu projekts stājas spēkā vienlaikus ar Grāmatvedības likumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2017.gada 24.maija rīkojums Nr.245 “Par Valsts nodokļu politikas pamatnostādnēm 2018.-2021.gadam” (prot. Nr.23 21.§), Rīcības virziens - uzņēmumu investīciju stimulēšana un uzņēmumu starptautiskās konkurētspējas paaugstināšana, 2.4. uzdevums: Tiesību normu sakārtošana grāmatvedības jomā, 2.4.1.apakšpunkts - Izstrādāt jaunu likumu “Par grāmatvedību”, lai tas būtu atbilstošs juridiskās tehnikas prasībām, ietverot lietoto terminu plašāku skaidrojumu un papildu regulējuma noteikšanu, kā arī nosakot likuma mērķi un darbības jomu. Pārskatīt un pilnveidot arī uz šī likuma pamata izdotos Ministru kabineta noteikumus.  Saskaņā ar doto uzdevumu izstrādātā un Saeimā 2021. gada 10.jūnijā pieņemtā Grāmatvedības likums (turpmāk - likums), kas stāsies spēkā 2022.gada 1.janvārī, 14.panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik spēkā ir saskaņā ar likuma “Par grāmatvedību” 15.panta pirmo daļu izdotie Ministru kabineta 2003.gada 21.oktobra noteikumi Nr.584 “Kases operāciju uzskaites noteikumi” (turpmāk – MK 584).  Noteikumu projekts “Par prasībām kases ieņēmumu un kases izdevumu attaisnojuma dokumentiem un kases grāmatas kārtošanai” (turpmāk – noteikumu projekts) ir izstrādāts saskaņā ar Grāmatvedības likuma 14.panta ceturtajā daļā doto uzdevumu. Tas paredz noteikt prasības kases ieņēmumu un kases izdevumu attaisnojuma dokumentiem un kases grāmatas kārtošanai.  Noteikumu projektu izstrādāts, pārskatot un pilnveidojot līdz šim spēkā esošo un pašreiz MK 584 ietverto regulējumu.  Noteikumu projektā:  1. Noteikts, ka par skaidras naudas glabāšanas vietu un drošību atbild uzņēmuma vadītājs, un uzņēmuma vadītājam ar personu, kura ir tiesīga veikt kases ieņēmumu un izdevumu operācijas uzņēmuma kasē, jāslēdz rakstveida vienošanās, piemēram līgums, kurā noteikti šīs personas (kasiera) pienākumi, tiesības un atbildība, vai tie ir jānosaka amata aprakstā (*noteikumu projekta 2., 3. un 4.punkts*).  2. Par kases ieņēmumu un kases izdevumu attaisnojuma dokumentiem (kases ieņēmumu orderi un kases izdevumu orderi):   * saglabāts šobrīd MK 584 ietvertais regulējums par kases ieņēmumu orderu un kases izdevumu orderu sagatavošanu, nosakot tiem obligātos rekvizītus, vienlaicīgi paredzot, ka var sagatavot arī citu tam pielīdzināmu dokumentu, ja tas atbilst noteikumos noteiktajām prasībām par kases ieņēmumu ordera vai kases izdevumu ordera sagatavošanu (*noteikumu projekta 5., 6., 7. un 8.punkts*); * attiecībā uz kases ieņēmumu ordera vai kases izdevumu ordera parakstīšanu noteikts, ka tie jāparaksta tikai kasierim. Nav pārņemta MK 584 noteiktā prasība kases ieņēmumu orderi vai kases izdevumu orderi parakstīt arī uzņēmuma vadītājam un/vai atbildīgajam grāmatvedim. Šobrīd MK 584 ir noteikts, ka kases ieņēmumu orderi vai kases izdevumu orderi paraksta gan uzņēmuma vadītājs un/vai atbildīgais grāmatvedis, gan kasieris (*noteikumu projekta 7.10.apakšpunkts*); * noteikta atvieglota prasība, ka kases ieņēmumu orderī vai kases izdevumu orderī, kas tiek sagatavots elektroniski, nav jānorāda izsniedzamā vai saņemamā skaidrās naudas summa izteikta gan ar cipariem, gan ar vārdiem un cipariem (šo summu veidojošās valūtas vienības – *euro*, ASV dolāri un citas – ar vārdiem, bet to daļas – centi un citas – ar cipariem). Šāda prasība ir attiecināma tikai uz kases izdevumu orderi, kas tiek sagatavots papīra formā, veicot ierakstus manuāli, savukārt elektroniski sagatavotā izdevumu orderī summa jānorāda tikai ar cipariem. MK noteikumos Nr.584 šāda prasība ir noteikta gan papīra formā, gan elektroniski sagatavotiem kases ieņēmumu orderiem vai kases izdevumu orderiem (*noteikumu projekta 6.7. un 7.8.apakšpunkts*); * noteikts atvieglojums, ka kasiera paraksts uz kases ieņēmumu ordera nav nepieciešams, ja pielikumā ir attaisnojuma dokuments, kas apliecina skaidrās naudas ieņēmumus. Piemēram, tas varētu būt ieņēmumu saraksts par skaidrās naudas saņemšanu par vienveidīgiem maksājumiem (*noteikumu projekta 11.punkts*); * skaidrots, ja skaidrās naudas maksātājs – fiziskā persona pārstāv uzņēmumu, norāda arī pārstāvētā uzņēmuma nosaukumu (komercsabiedrībai, individuālajam komersantam – firma) un reģistrācijas numuru vai nodokļu maksātāja kodu (*noteikumu projekta 6.3.2.apakšpunkts*); * skaidrots, ka kases izdevumu orderī ziņas par skaidrās naudas saņēmēju nav jānorāda, bet var pievienot iemaksu apliecinošu dokumentu, piemēram, čeku, gadījumā, kad kasieris darbdienas laikā saņemto skaidro naudu nodod inkasatoram iemaksāšanai uzņēmuma kontā kredītiestādē vai pats to iemaksā kredītiestādē, kā arī naudas nominālu maiņas gadījumā vai, ja nauda tiek iesniegta Latvijas bankā (*noteikumu projekta 7.11.apakšpunkts*)*;* * precizēta norma attiecībā uz skaidrās naudas saņēmēju, ja tā ir pilnvarotā persona, un noteikts, ka, ja konkrētu skaidrās naudas maksājumu skaidrās naudas saņēmēja vietā saņem cita (pilnvarotā) fiziskā persona, tad jānorāda arī tās personas vārdu, uzvārdu un personas kodu, kura ir pilnvarota naudu saņemt un parakstīties kā faktiskais naudas saņēmējs, un atsauci uz pilnvarojumu. Pilnvaru vai tās kopiju, ja pilnvara nav vienreizēja, pievieno kases izdevumu orderim vai izmaksu sarakstam (*noteikumu projekta 9.punkts*); * iekļautas redakcionāli precizētas MK 584 prasības kases ieņēmumu ordera sagatavošanai uzņēmumam, uz kuru attiecas normatīvie akti, kas nosaka nodokļu un citu maksājumu reģistrēšanas elektronisko ierīču un iekārtu lietošanas kārtību un uz kuru neattiecas minētie normatīvie akti (*noteikumu projekta 17.un 18.punkts*); * saglabātas un redakcionāli precizētas MK 584 normas attiecībā uz budžeta iestādēm, no valsts budžeta daļēji finansētām atvasinātām publiskām personām unbudžeta nefinansētām iestādēm par kases ieņēmumu ordera sagatavošanu, kā arī papildināts ar jaunu normu, kas atļauj šīm iestādēm sagatavot ieņēmumu sarakstu par skaidrās naudas saņemšanu par vienveidīgiem maksājumiem, piemēram bibliotēku ieņēmumi par kopēšanas pakalpojumiem (*noteikumu projekta 19., 20.., 21. un 22.punkts*); * saglabātas un redakcionāli precizētas MK 584 normas attiecībā uz skaidras naudas izmaksāšanu, pamatojoties uz izmaksu sarakstu *(noteikumu projekta 14. un 15.punkts);* * saglabāta un redakcionāli precizēta norma, ka, pārdodot ārvalsts valūtu fiziskajai personai vai pērkot ārvalsts valūtu no fiziskās personas (ārvalsts valūtas pārdošanas vai pirkšanas darījums), kases ieņēmumu vai izdevumu orderī attiecīgās fiziskās personas identifikācijas datus norāda tikai tad, ja darījuma summa un veids atbilst kādai no aizdomīgo darījumu pazīmēm likuma “Par nodokļiem un nodevām” izpratnē (*noteikumu projekta 23.punkts*); * noteikumu projektā iekļautas jaunas normas:  1. attiecībā uz uzņēmuma iekšējiem naudas darījumiem, tas ir, ja skaidras naudas maksātājs vai saņēmējs ir uzņēmuma darbinieks un skaidrās naudas darījums ir izsekojams, noteikts atvieglojums, ka kases ieņēmumu un izdevumu orderī uzņēmuma darbinieka personas kodu var nenorādīt (*noteikumu projekta 10.punkts*); 2. noteikts atvieglojums, ka kasiera paraksts nav obligāts, ja uz attaisnojuma dokumenta (piemēram, izmaksu saraksta, iesnieguma, rēķina), kas kases izdevumu orderī norādīts kā izmaksas pamatojums un pievienots kases izdevumu orderim, ir uzņēmuma vadītāja vai viņa noteiktās personas parakstīts rīkojums vai cita veida apliecinājums skaidrās naudas izsniegšanai (*noteikumu projekta 11.punkts*); 3. noteikts, ka kases ieņēmumu un izdevumu orderus kasieris vai viņa vietā noteiktās pilnvarotās personas/pilnvarotā persona drīkst sagatavot tikai tad, ja uzņēmuma vadītājs to nosaka ar rakstisku rīkojumu (*noteikumu projekta 12.punkts*); 4. ja kases ieņēmumu un izdevumu orderus sagatavo elektroniski, tad katram skaidrās naudas darījumam var piešķirt ne tikai kārtas numuru, bet arī unikālu identifikācijas numuru, ar kuru tas reģistrēts grāmatvedības datorprogrammā (grāmatvedības informācijas datorsistēmu programmatūrā) un kurš norādīts kases ieņēmumu un izdevumu orderī (*noteikumu projekta 13.punkts*);   3. Par kases grāmatu:   * sniegts skaidrojums, ka kases grāmata ir grāmatvedības reģistrs. Līdz ar to izriet, ka uz kases grāmatu ir attiecināmas visas grāmatvedības reģistru kārtošanas un glabāšanas prasības (*noteikumu projekta 24.punkts*); * noteikts, ka, ja kases grāmata tiek kārtota elektroniski, izmantojot grāmatvedības datorprogrammu (grāmatvedības informācijas datorsistēmu programmatūru), tad uzņēmuma kases ieņēmumus un kases izdevumus var reģistrēt vienā kases grāmatā, atsevišķi uzskaitot kases ieņēmumus un kases izdevumus *euro* un kases ieņēmumus un kases izdevumus ārvalstu valūtās pa to veidiem (*noteikumu projekta 25.punkts*); * noteikts attiecībā uz uzņēmuma vadītāju, kurš saskaņā ar Grāmatvedības likumu ir tiesīgs pats kārtot grāmatvedību, ka viņš var nepiemērot prasību par atsevišķa kases ieņēmumu un izdevumu ordera sagatavošanu, ja viņš izmanto grāmatvedības programmu, kura nodrošina prasības kases ieņēmumu un kases izdevumu attaisnojuma dokumentiem un kases grāmatas kārtošanai saskaņā ar šiem noteikumiem un viņa rīcībā ir cits dokuments, kas apliecina naudas saņemšanu vai izsniegšanu (*noteikumu projekta 26.punkts*); * speciālas prasības par kases grāmatas sagatavošanu ir noteiktas tikai kases grāmatai, kas tiek gatavota papīra formā (manuāli). Elektroniski sagatavojot kases ieņēmumu orderus un kases izdevumu orderus, ieraksti automātiski tiek ievadīti, izmantojot grāmatvedības datorprogrammu, un līdz ar to speciālas prasības elektroniskai kases grāmatai nav nepieciešamas (*noteikumu projekta 27. un 28.punkts*). * noteikts, kā kases grāmatā jāreģistrē ārkārtas gadījumos (piemēram, ja konstatēta zādzība) inventarizācijā konstatētais skaidrās naudas iztrūkums (*noteikumu projekta 29.punkts*).   4. Noteikumu projektā nav iekļautas šobrīd spēkā esošo MK 584 prasības:   * kasiera pienākumu nosacījumi uzsākot pildīt kasiera pienākumus; * detalizēts skaidrojums par kases grāmatas kārtošanu gan papīra veidā, gan elektroniski; * papīra veidā sagatavotai kases grāmatai jābūt ar noplēšamām ielikuma lapām; * kases grāmatu caurauklot, pēdējā lapā norādīt lapu skaitu un to apliecināt ar uzņēmuma vadītāja un atbildīgā grāmatveža parakstu un zīmogu, ja tāds ir; * lai nodrošinātu kases operāciju pilnīgu uzskaiti (reģistrāciju un iekšējo kontroli), uzņēmuma vadītājs nedrīkst uzdot kasiera un atbildīgā grāmatveža pienākumus pildīt vienai un tai pašai personai. Līdz ar to turpmāk vadītājs pats var noteikt personas, kas pildīs kasiera un atbildīgā grāmatveža pienākumus un būs pieļaujama situācija, ka kasiera un atbildīgā grāmatveža pienākumus pildīs viena un tā pati persona; * par skaidrās naudas inventarizācijas kārtību. Līdz ar to turpmāk uzņēmuma vadītājs pats noteiks kārtību, kādā tiks veikta skaidrās naudas inventarizācija; * kases grāmatu kārtot katru dienu, bet šo atsevišķos gadījumos — katru nedēļu, kad uzņēmumam bijušas kases operācijas. Šī norma ir iekļauta Grāmatvedības likuma 14.panta pirmajā daļā; * ja uzņēmuma vidējie dienas skaidrās naudas ieņēmumi kasē nav lielāki par 150 *euro*, uzņēmums kases grāmatu kārto reizi nedēļā. Vidējos dienas skaidrās naudas ieņēmumus kasē aprēķina, saskaitot katrā iepriekšējā kalendāra mēneša darbdienā saņemtos skaidrās naudas maksājumus kasē un iegūto kopsummu dalot ar minētā kalendāra mēneša darbdienu skaitu. Iekļauts Grāmatvedības likuma 14.panta otrajā daļā (ieņēmumu summa palielināta līdz 500 *euro*).   Ar noteikumu projektu paredzēts aizstāt pašlaik spēkā esošos MK 584. |
| 3. | Projekta izstrādē iesaistītās institūcijas un publiskas personas kapitālsabiedrības | Ar Finanšu ministrijas 2018.gada 3.maija rīkojumu Nr.150 izveidota darba grupa jauna likuma par grāmatvedību, kā arī uz jaunā likuma pamata izdodamo Ministru kabineta noteikumu projektuizstrādei (turpmāk – darba grupa). Darba grupas sastāvā bez Finanšu ministrijas pārstāvjiem bija Valsts kases, Valsts ieņēmumu dienesta, Finanšu un kapitāla tirgus komisijas un Latvijas Bankas pārstāvji, kā arī Biznesa augstskolas “Turība” pārstāvji. Privāto sektoru darba grupā pārstāvēja Latvijas Republikas Grāmatvežu asociācija, ISO sertificēto grāmatvežu asociācija un Latvijas Zvērinātu revidentu asociācija. Darba grupas sēdēs kā pieaicinātās personas piedalījās arī Latvijas Republikas Ārpakalpojumu grāmatvežu asociācijas un Latvijas tirdzniecības un rūpniecības kameras pārstāvji. Noteikumu projekts izskatīts un atbalstīts darba grupas sēdēs (attālināti). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs visas juridiskās un fiziskās personas, kas veic saimniecisko darbību. |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu paredzēts aizstāt pašlaik spēkā esošos MK 584. Noteikumu projekts tieši neietekmēs tautsaimniecību un uzņēmējdarbības vidi, tā kā ar to tiek pārņemts regulējums, kas pašlaik ietverts MK 584, to saskaņojot ar Grāmatvedības likumā paredzēto regulējumu un lietoto terminoloģiju, kā arī pašreizējām juridiskās tehnikas prasībām.  Noteikumu projektā paredzētais regulējums nepalielinās un nesamazinās šīs sadaļas 1.punktā minēto personu administratīvo slogu, bet gan nodrošinās ērtāku grāmatvedību reglamentējošo prasību piemērošanu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti  p  p | Pēc noteikumu projekta pieņemšanas MK 584 zaudēs spēku.  Jāveic grozījumi Ministru kabineta 2018.gada 3.aprīļa noteikumos Nr.193 “Kārtība, kādā skaidro naudu izņem no juridiskās personas vai individuālā komersanta kases vai citas skaidrās naudas glabāšanas vietas”, lai noteiktu, ka par nodokļu administrācijas amatpersonas izņemto skaidrās naudas summu, ja kases grāmata tiek kārtota elektroniski, juridiskā persona vai individuālais komersants nodrošina ierakstu izdarīšanu, pamatojoties uz stingrās uzskaites veidlapu. |
| 2. | Atbildīgā institūcija | Par grozījumu izdarīšanu Ministru kabineta 2018.gada 3.aprīļa noteikumos Nr.193 “Kārtība, kādā skaidro naudu izņem no juridiskās personas vai individuālā komersanta kases vai citas skaidrās naudas glabāšanas vietas” atbildīga Finanšu ministrija un Valsts ieņēmumu dienests.  Par attiecīgo grozījumu izdarīšanu citu ministriju kompetencē esošajos normatīvajos aktos, ja tas būs nepieciešams, atbildīga attiecīgā ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika izskatīts un atbalstīts darba grupā, kuras sēdēs kā darba grupas locekļi vai kā pieaicināti eksperti piedalījās Latvijas Republikas Grāmatvežu asociācija, ISO sertificēto grāmatvežu asociācijas, Latvijas Zvērinātu revidentu asociācijas, kā arī Latvijas Republikas Ārpakalpojumu grāmatvežu asociācijas un Latvijas tirdzniecības un rūpniecības kameras pārstāvji.  Informācija par noteikumu projekta izstrādi publicēta Finanšu ministrijas tīmekļa vietnē sadaļā “Sabiedrības līdzdalība” – “Tiesību aktu projekti” – “Grāmatvedības politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē.  Plānots, ka pēc noteikumu projekta pieņemšanas Finanšu ministrijas pārstāvji sniegs skaidrojumus publiskajā telpā dažāda formāta pasākumos, kā arī presē un medijos. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2021.gada 24.maijā publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” - “Grāmatvedības politika” (<https://www.fm.gov.lv/lv/mk-noteikumu-projekts-par-prasibam-kases-ienemumu-un-kases-izdevumu-attaisnojuma-dokumentiem-un-kases-gramatas-kartosanai>) un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>. Noteikumu projekta izstrādes gaitā Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas, Latvijas Republikas ārpakalpojumu grāmatvežu asociācijas un Latvijas tirdzniecības un rūpniecības kameras pārstāvji izvērtēja visas pašlaik spēkā esošās MK 584 normas un darba grupas sēdēs vai elektroniskā viedokļu saskaņošanā pauda viedokli par noteikumu projektā iekļaujamo regulējumu. Darba grupā tika panākta vienošanās par visiem jautājumiem. |
| 3. | Sabiedrības līdzdalības rezultāti | Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas, Latvijas Republikas ārpakalpojumu grāmatvežu asociācijas un Latvijas tirdzniecības un rūpniecības kameras pārstāvju izteiktie priekšlikumi un komentāri tika apspriesti darba grupas sēdēs, kur noteikumu projekta izstrādes gaitā par tiem tika panākta vienošanās. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests, Valsts kase. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekme uz pārvaldes funkcijām un institucionālo struktūru. Projekta izpildes rezultātā nenotiks jaunu institūciju izveide, esošu institūciju likvidācija un reorganizācija. Projektam nav paredzēta ietekme uz institūciju cilvēkresursiem. |
| 3. | Cita informācija | Nav. |

Finanšu ministrs J.Reirs

A.Priede, 67083866

[arta.priede@fm.gov.lv](mailto:arta.priede@fm.gov.lv)

D.Šaknere, 67095618

[dina.saknere@fm.gov.lv](mailto:gunta.majevska@fm.gov.lv)